La Bibia piemontèisa/Testament Vej/Deuteronomi/Deuteronomi 24


Deuteronòmi

24

Régole pr’ij mariagi 

Cand n’òm ch’a l’ha pijasse na fomna, a l’ha mariala e consumà sò matrimòni, a l’é pì nen content për ch’a l’ha trovà an chila cheicòsa d vërgognos, chiel a podrà pronté ‘n document ëd divòrsi, dejlo e mandela via da ca. Chila, quand ch’a sarà andass-ne, a podrà, s’a veul, dventé la fomna ‘d n’àutr. Se lë scond marì ‘dcò a l’arfuda e peuj as divòrsia, a-j dà ij papé e a la manda vìa da ca, o se lë scond marì, ch’a l’avìa mariala, a meuir, a sò prim marì, ch’a l’era divorsiasse da chila, a l’é nen consentije ‘d mariela torna, përchè a l’é dventà 'mpura da la mira ritual. Mariela torna a sarìa n’abominassion a j’euj ëd Nosgnor. It l'has da nen profané con un pëccà parèj ël pais che ‘l Signor, tò Dé, at dà an ardità.

Se un a l’é mariasse da pòch, a l’é nen obligà a ‘ndé soldà, nì a podrà esse carià d’àutri servissi pùblich. Ch’a sia dispensà da qualsëssìa prestassion për n’ann; ch’a resta a soa ca e ch’a fasa sté contenta la fomna ch’a l’ha marià.

Lege riguard ai gagi 

Gnun a podrà pijé an gage na pera ‘d mulin, ni cola dzora, ni cola ‘d sota, përchè a sarìa coma pijé për garansìa ij mojen ëd la vita midema.

Sequestr ëd përson-e 

S’as dëscheuvr che cheidun a l’ha sequestrà un dij sò frej israelita për rendlo në s-ciav o vend-lo, ël rapitor a l’avrà da meuire. Ranché vìa ‘l mal da ‘n mes ëd vojàutri.

La lebra 

Cand ch’a seurto ëd maladìe dla pel, fà bin atension d’osservé con deuit j’istrussion dij sacerdòt levita; procura ‘d fé tut conform a lòn ch’i l’hai comandate. Arcòrd-te 'd lòn che 'l Signor tò Dé, a l'ha fàit a Miriam ant ël viage, dòp d'esse surtì d'Egit.

D’àutre istrussion riguard ai gagi 

Cand ch’it fas n’ampréstit qualsëssìa a n’àutr, intra pa a soa ca për pijene ti cheicòsa për garansìa. It l’has da stet-ne fòra e la përson-a ch’it jë fase n’amprestit at porterà lòn ch’at ësmon an garansìa. Se cola përson-a a l’é pòvra e at da ‘n garansìa sò mantel, tenlo mach fin-a che chiel a vada a deurme. Dajlo andré l’ora ch’a cala ‘l sol, përchè chiel a peussa deurme con sò mantel tanme na coerta. Chiel at benedirà e ‘l Signor, tò Dé, a tnirà cont dla bon-a assion ch’it l’has fàit.

Ij pòver a son da rispetesse 

Crasa pa ‘d travaj ‘n giornalié pòver e bzognos, ch’a sìa n’ tò frel israelita o ‘n foresté ch’a sta ant na sità ‘d tò pais. It l’has da deje soa paga ant ël di midem ch’a l’ha travajà, anans ch’a cala ‘l sol, përchè soa vita a dipend da lòn. An difet, chiel a crijerìa a Nosgnor e ti ‘t sarìes colpèivol d’un pëccà.

Responsabilità përsonaj 

As faran pa meuire ij pare për colpa dij fieuj; nì as butrà a mòrt ij fieuj për motiv dij pare: mincadun a podrà esse condanà a mòrt mach pr’ ij crimen che chiel istess a l’ha comëttù.

Mzure an favor dij pòver 

A l’han pa d’esse violà ij dirit d’un foresté o dj’orfanin. Pijé pa për garansìa d’un préstit la vesta ‘d na vidoa. Arcòrdeve che vojàutri medésim i j’ere dë s-ciav an Egit e che ‘l Signor, vòst Dé, a n’ha liberave. A l’é për lòn ch’it comando ‘d buté an pràtica coste prescrission. 

Cand ch’it fase la mësson ëd  vòst camp, s’i dësmentie ‘d cheuje dë spi, torna pa ‘ndré për pijeje. Lasseje për jë strangé, j’orfanin e le vidoe. L’istess, quand ch’i spèrte j’uliv, arpassa nen ij branch na sconda vira. Lassé lòn ch’a-i resta pr’ij foresté, j’orfanin e le vidoe.  Quand ch’i feve la vëndumia, ràpola pa j'asinej ch'i lasse ‘ndré, ma làsseje pr’ ij forësté, j’orfanin e le vidoe. Arcòrdeve che vojàutri i j'ere dë s-ciav an Egit. A l’é për lòn ch’iv comando ‘d buté an pràtica coste prescrission.

Nòte 

Bibia
Testament Vej
Deuteronomi